**Albertirsa Város Önkormányzata Képviselő-testületének**

**26/2012. (XI. 14.) önkormányzati rendelete, a**

**2/2017.(I.27.), a 2/2018.(I.26.), az 1/2019.(II.01.), a 33/2019.(XII.20.), a 28/2020.(XII.18.), a 34/2021.(XII.17.), a 41/2022.(XII.16.) és a 28/2023.(XII.15.) önkormányzati rendeletekkel egységes szerkezetbe foglalt szövege**

**a Képviselő-testület hivatalának köztisztviselői közszolgálati jogviszonyának egyes kérdéseiről**

Albertirsa Város Önkormányzata Képviselő-testületének – a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése szerinti – hatáskörében eljáró Albertirsa Város Polgármestere a veszélyhelyzet kihirdetéséről szóló 478/2020. (XI. 03.) Korm. rendelettel kihirdetett veszélyhelyzetben, a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében veszélyhelyzet idejére meghatározott feladat- és hatáskörében eljárva, a közszolgálati tisztviselők jogállásáról szóló 2011. évi CXCIX. törvény 234. § (4) bekezdése, 236. § (4) bekezdés c) pontjában, a Magyarország 2021. évi központi költségvetéséről szóló 2020. évi XC. törvény 61. § (6) bekezdésében kapott felhatalmazás alapján, az Alaptörvény 32. cikk (2) bekezdésében meghatározott feladatkörében eljárva a következőket rendeli el:[[1]](#footnote-1)

**I. Fejezet**

**Bevezető rendelkezések**

1. **§**

(1)[[2]](#footnote-2) E rendelet hatálya a jegyző, az Albertirsai Közös Önkormányzati Hivatal (továbbiakban: Hivatal) köztisztviselői és ügykezelői (továbbiakban: köztisztviselők) közszolgálati jogviszonyára terjed ki.

(2)[[3]](#footnote-3) E rendelet azokat a közszolgálati jogviszonyból származó jogosultságokat és kötelezettségeket szabályozza, amelyekre a képviselő-testület a közszolgálati tisztviselők jogállásáról szóló 2011. évi CXCIX. törvény (a továbbiakban: Ktv.) alapján lehetőséget kapott. A képviselőtestület hatásköre a különböző juttatások bevezetésére és a finanszírozási mérték meghatározására terjed ki. A juttatások mértékét, feltételeit és kifizetési szabályait a Jegyző határozza meg.

(3) E rendelet hatálya a foglalkoztatási jogviszonyban álló polgármesterre is kiterjed. A polgármester tekintetében a juttatások megállapítására - a polgármester jutalmazását kivéve - a Jogi, Ügyrendi Bizottság jogosult.

(4) A részmunkaidőben foglalkoztatott köztisztviselőket e rendeletben szabályozott jogosultságok munkaidő arányosan illetik meg.

**II. Fejezet**

**Munkavégzés, pihenőidő**

**2. §**

(l) A Hivatal teljes munkaidőben foglalkoztatott köztisztviselőinek heti munkaideje 40 óra.

(2) A Hivatalban a munkaidő:

|  |  |
| --- | --- |
| Hétfőn | 7.50-17.30 óráig, |
| Kedden | 7.50-16.00 óráig, |
| Szerdán | 8.00-16.00 óráig, |
| Csütörtökön | 8.00-16.00 óráig, |
| Pénteken | 7.50-14.00 óráig tart. |

(3) A képviselő-testület - a Kormány ajánlásának figyelembevételével - igazgatási szünetet rendelhet el. Az ilyen módon kiadott, illetve kivett szabadság nem haladhatja meg a köztisztviselő adott évre megállapított alapszabadságának a háromötödét.

(4)[[4]](#footnote-4) A Képviselő-testület a hivatal köztisztviselői számára a Közszolgálati Tisztviselők Napját, július 1-jét, munkaszüneti nappá nyilvánítja.

**III. Fejezet**

**Munkakörök, vezetői megbízások**

**3. §[[5]](#footnote-5)**

A hivatal munkamegosztás szempontjából elkülönült szervezeti egységeinek vezetésére osztályvezetői megbízással azonos vezetői megbízás adható. A vezetői illetménypótlék mértéke az osztályvezetői szintnek megfelelő vezető alapilletményének 10 %-a.”

**Illetményalap[[6]](#footnote-6)**

**3/A. §[[7]](#footnote-7)**

A hivatal köztisztviselőinek illetményalapja 2024. évben 84.000 Ft-ban kerül   
megállapításra.

**IV. Fejezet**

**A köztisztviselők díjazása**

**Illetménykiegészítés**

**4. §**

(1)[[8]](#footnote-8)

(2) A Ktv. 234. § (4) bekezdése alapján a Hivatal középfokú iskolai végzettségű köztisztviselője alapilletménye 20 %-ának megfelelő mértékű illetménykiegészítésre jogosult.

**V. fejezet**

**5. §**[[9]](#footnote-9)

**Egyéb juttatások**

A házasságkötés lebonyolításáért az anyakönyvvezetőt évente egy alkalommal, a köztisztviselői illetményalap 100 %-ának megfelelő nettó összegű ruházati költségtérítés illeti meg, tárgyév március 31-ig történő kifizetéssel.

**6. §**

**A köztisztviselőket megillető szociális, jóléti, kulturális és egészségügyi juttatások**

1. A köztisztviselő és az ügykezelő részére az önkormányzat a következő szociális, kulturális és egészségügyi juttatásokat biztosítja:
2. albérleti díj hozzájárulás;
3. családalapítási támogatás első házasságkötés és gyermekszületés alkalmából;
4. szociális és kegyeleti támogatás;
5. tanulmányi, képzési, továbbképzési támogatás;
6. lakásvásárlási-, -építési-, felújítási költségekhez kamatmentes kölcsön;
7. illetményelőleg.

**7. §**

(1) A szociális, kulturális és egészségügyi juttatások és támogatások céljára, a költségvetésben évente fedezetet kell biztosítani, amely más célra nem használható fel és nem csoportosítható át.

(2) A juttatások mértékét, feltételeit, az elbírálás és elszámolás rendjét, valamint a visszatérítés részletes szabályait a jegyző az egységes közszolgálati szabályzatban határozza meg.

**VI. fejezet**

**A köztisztviselőket megillető szociális, jóléti, kulturális és egészségügyi juttatásokra vonatkozó szabályok**

**Albérleti díj**

**8. §**

(1) A köztisztviselő kérelmére - közvetlen munkahelyi vezetője javaslata alapján - albérleti díj hozzájárulásban részesíthető.

(2) A hozzájárulás összege nem haladhatja meg a bérleti, albérleti díj 50 %-át.

**Családalapítási támogatás**

**9. §**

A köztisztviselő első házasságkötéskor, gyermek születésekor vissza nem térítendő családalapítási támogatásban részesül.

**Szociális és kegyeleti támogatások**

**10. §**

(1) Az elhunyt köztisztviselőt a jegyző a közszolgálat halottjává nyilváníthatja.

(2) A közszolgálat halottjává nyilvánított személy temetési költségeit – a jegyző döntésének megfelelően – részben vagy egészben az önkormányzat átvállalja.

(3)[[10]](#footnote-10) Az elhunyt köztisztviselő közeli hozzátartozóját amennyiben a köztisztviselőt nem nyilvánították a közszolgálat halottjává, kérelmére temetési segély illeti meg. Közeli hozzátartozónak minősülnek a Polgári Törvénykönyvről szóló 2013. évi V. törvény 8:1. § (1) bekezdés 1. pontjában meghatározott személyek.

(4)[[11]](#footnote-11) A temetési segély összege 60.000,- Ft, amelynek kifizetését a jegyző engedélyezi.

(5)[[12]](#footnote-12) A köztisztviselőt a közeli hozzátartozójának halála esetén, kérelmére temetési segély illeti meg. Közeli hozzátartozónak minősülnek a Polgári Törvénykönyvről szóló 2013. évi V. törvény 8:1. § (1) bekezdés 1. pontjában meghatározott személyek.

(6)[[13]](#footnote-13) A temetési segély összege 60.000,- Ft, melynek kifizetését a jegyző engedélyezi.

(7) A köztisztviselő hirtelen bekövetkezett és súlyos helyzetének javítására egyszeri munkáltatói segélyben részesíthető, melynek összege a mindenkori köztisztviselői illetményalap összege.

**Kamatmentes kölcsön lakásvásárlási-, -építési-, felújítási költségekhez kamatmentes kölcsön**

**11. §**

A köztisztviselő kérelmére – közvetlen munkahelyi vezetője javaslata alapján – lakásépítése, - vásárlása, -felújítása finanszírozására kamatmentes kölcsönben részesíthető.

**Illetményelőleg**

**12. §**

(1)[[14]](#footnote-14) Illetményelőlegként a köztisztviselők részére évente összesen a Hivatal tárgyévi bruttó bértömegének 5%-a fizethető ki.

(2) A köztisztviselő évente maximum 1 havi nettó bérének megfelelő illetményelőlegben részesülhet.

(3) A (2) bekezdésben foglaltaktól, indokolt esetben a munkáltató eltérhet.

(4)[[15]](#footnote-15) Az illetményelőleg maximum 12 hónapra adható. Az illetményelőleg összegét és a törlesztés részleteit úgy kell meghatározni, hogy legkésőbb decemberig visszafizethető legyen.

**A nyugállományú köztisztviselők támogatása**

**13. §.**

(1) A nyugállományú köztisztviselő a szociális helyzetére figyelemmel, rászorultság alapján pénzbeli vagy természetbeni támogatásban részesíthető.

(2) Szociális és kegyeleti támogatás céljára az önkormányzat a költségvetésében fedezetet biztosít (szociális keret), amely más célra nem használható fel és nem csoportosítható át.

(3) A szociális keret terhére nyújtható pénzbeli és természetbeni támogatások:

a) eseti szociális segély,

b) temetési segély,

c) kedvezményes étkeztetés.

(4)Eseti szociális segély állapítható meg annak a nyugállományú köztisztviselőnek, akinek létfenntartása rendkívüli körülmények - így különösen elemi kár, tartós betegség - miatt átmenetileg veszélybe került, feltéve, hogy családjában az egy főre jutó nettó jövedelem a öregségi nyugdíj mindenkori legkisebb összegének kétszeresét nem haladja meg. Az eseti szociális segély legmagasabb összege a mindenkori öregségi nyugdíj kétszerese.

(5) Temetési segély állapítható meg annak a nyugállományú köztisztviselőnek, aki közeli hozzátartozója eltemettetéséről gondoskodott és családjában az egy főre jutó jövedelem a öregségi nyugdíj mindenkori legkisebb összegének négyszeresét nem haladja meg. A temetési segély legkisebb összege a helyben szokásos legolcsóbb temetés 30 %-a.

(6) Kedvezményes étkeztetés állapítható meg annak a nyugállományú köztisztviselőnek, akinek a családjában az egy főre jutó jövedelem a öregségi nyugdíj mindenkori legkisebb összegének kétszeresét nem haladja meg. A kedvezmény mértéke a térítési díj 30 %-át nem haladhatja meg.

(7)[[16]](#footnote-16) A pénzbeli vagy természetbeni támogatások iránti kérelmeket a Hivatal személyügyi ügyintézőjéhez kell benyújtani. Az ügyintéző a kérelmeket döntésre előkészíti és a Jegyző elé terjeszti, aki dönt a jogosultság fennállásáról.

**VII. Fejezet**

**A köztisztviselő eredményes munkájának elismerése**

**Az eseti jutalmazás és a céljutalom megállapításának szabályai**

**14. §**

(1) A hivatal eredményes tevékenysége érdekében teljesített szorgalmas, példamutató munkavégzésért, a szervezet szempontjából fontos, váratlanul jelentkező feladatok elvégzéséért, ezen eredmények közvetlen, rövid időn belül történő ösztönzésére a hivatal köztisztviselői jutalomban részesíthetők.

(2) Az eseti jutalomkeret éves mértékét a képviselő-testület az éves költségvetésben határozza meg.

**15. §**

Ez a rendelet 2013. január 1-től lép hatályba. Ezzel egyidejűleg hatályát veszti a 30/2007.(XII.21.) rendelete és az azt módosító 10/2008. (III. 28.), a 31/2009.(XII.28.), a 7/2010. (IV.30.) és a 2/2012. (I.27.) rendeletek.

Albertirsa, 2012. november 7.

|  |  |
| --- | --- |
|  |  |
| Fazekas László s. k.  polgármester | Kovács Zoltánné dr. s. k.  jegyző |

Egységes szerkezetbe foglalva: 2024. január 10.

Kovács Zoltánné dr. s. k.

jegyző

1. Módosította a 28/2020.(XII.18.) ök. rendelet, hatályos 2021. január 1-től. [↑](#footnote-ref-1)
2. Módosította a 2/2017.(I.27.) ök. rendelet, hatályos 2017. január 28-tól. [↑](#footnote-ref-2)
3. Módosította a 2/2017.(I.27.) ök. rendelet, hatályos 2017. január 28-tól. [↑](#footnote-ref-3)
4. Kiegészítette a 2/2017.(I.27.) ök. rendelet, hatályos 2017. január 28-tól. [↑](#footnote-ref-4)
5. Módosította a 33/2019.(XII.20.) ök. rendelet, hatályos 2020. január 1-től. [↑](#footnote-ref-5)
6. Kiegészítette a 2/2017.(I.27.) ök. rendelet, hatályos 2017. január 28-tól. [↑](#footnote-ref-6)
7. Beiktatta a 28/2023.(XII.15.) ök. rendelet, hatályos 2024. január 1-től. [↑](#footnote-ref-7)
8. Hatályon kívül helyezte a 33/2019.(XII.20.) ök. rendelet, hatályos 2020. január 1-től. [↑](#footnote-ref-8)
9. Módosította az 1/2019.(II.01.) ök. rendelet, hatályos 2019. február 2-től. [↑](#footnote-ref-9)
10. Módosította a 2/2017.(I.27.) ök. rendelet, hatályos 2017. január 28-tól. [↑](#footnote-ref-10)
11. Módosította az 1/2019.(II.01.) ök. rendelet, hatályos 2019. február 2-től. [↑](#footnote-ref-11)
12. Módosította a 2/2017.(I.27.) ök. rendelet, hatályos 2017. január 28-tól. [↑](#footnote-ref-12)
13. Módosította az 1/2019.(II.01.) ök. rendelet, hatályos 2019. február 2-től. [↑](#footnote-ref-13)
14. Módosította a 2/2017.(I.27.) ök. rendelet, hatályos 2017. január 28-tól. [↑](#footnote-ref-14)
15. Módosította a 2/2017.(I.27.) ök. rendelet, hatályos 2017. január 28-tól. [↑](#footnote-ref-15)
16. Módosította a 2/2017.(I.27.) ök. rendelet, hatályos 2017. január 28-tól. [↑](#footnote-ref-16)